Trafó – Kortárs Művészetek Háza

A Trafó – Kortárs Művészetek Háza (röviden: Trafó) egy, a kortárs művészeteket befogadó kulturális központ Budapesten. Az üresen álló ipari épületekbe betelepülő művészeti központoknak, kulturális intézményeknek évtizedekre visszanyúló hagyománya van Európa nyugati felében. Az 1998-ban megnyílt Trafó Kortárs Művészetek Háza Magyarországon elsőként állt be ezek sorába. A Trafó alapítói megfogalmazása alapján „egy intézmény, egy épület, egy tér, egy közeg, vibrálás, intellektuális kaland, kockázat, lehetőség. Egy ház, ami a kortárs művészeteké. Egy hely, ahol a táncról, színházról, képzőművészetről, irodalomról, zenéről szól az élet. Egy színház, amelynek nincs társulata, és ahol a néző egyenrangú az alkotással – lehetősége és egyben kötelessége is, hogy alkotó módon viszonyuljon hozzá. Egy hely, ahol az emóció az átlagosnál több teret enged maga mellett az absztrakciónak. Egy hely, amelyen keresztül kitekinthetünk a világra.” Történelem Az 1909-ben épült Liliom utcai trafóház, az egykori dél-pesti transzformátor az ipari szecesszió jellegzetes alkotása. A kultúra számára egy francia anarchista művészcsoport fedezte fel az 1990-es évek elején a több mint negyven éve elhagyott helyet. A Resonance csoport megnyitotta a foglalt házat az alternatív közönségnek. Performanszok, koncertek, előadások követték egymást egy nyáron át, majd egy darabig foglalt házként működött. A Fővárosi Önkormányzat a nem nem valósult világkiállításból fennmaradt pénzből vásárolta meg az épületet, hogy azt a legendás Andrássy úti Fiatal Művészek Klubja (FMK) jogutódjaként átépítse egy a mai kornak megfelelő, többfunkciós, magas színvonalon felszerelt, kortárs művészeti központtá. A Trafó Kortárs Művészetek Háza az 1998-as Budapesti Őszi Fesztiválon nyitotta meg kapuit Bozsik Yvette darabjával. Profil A Trafó programjának különös ismérve a műfaji sokszínűség, a minőségi igényesség és a nemzetköziség. Az előadóművészeti programok helyszíne a Nagyterem. A hagyományokra legkevésbé támaszkodó előadóművészeti ág a kortárs tánc. Ezen a területen legfontosabb feladatának az esztétikai sokszínűséget, a különböző táncnyelvek bemutatását tekinti az intézmény. Emellett külön figyelmet fordítanak a legújabb kori tánctörténet szempontjából jelentős alkotók, társulatok, előadások meghívására is. Így volt látható többek között: Ivo Dimchev, Trisha Brown, Rosas, Frenák Pál, Hiroaki Umeda, Marie Chouinard, Crystal Pite, Kenneth Kvarnström, Ladjánszki Márta, Jerome Bel, Ultima Vez, DV8, Sankai Juku, Saburo Teshigavara, Bozsik Yvette, Ivana Müller, Akram Khan, PR-Evolution, Xavier Le Roy, Erna Omarsdottir, Artus, Andrea Bozic, Salamon Eszter, Sharon Eyal, Membros Company, Josef Nadj, Maguy Maren, BLOOM! Dance collective, Hodworks, Peeping Tom, Heine Avdal & Yukiko Shinozaki, Yasmeen Godder, Dave St-Pierre, Chunky Move, Batsheva, Vertigo, Arno Shuitemaker, Random, Choi Ka Fay, Tünet, Philippe Decoufle, stb. A magyar és nemzetközi programok kiválogatásának a technikai korlátokat leszámítva egyetlen kritériuma a minőség. Budapest nagy színházi tradíciókkal rendelkező város, mintegy 20, többségében repertoárszínházzal, és számos apró stúdiószínházzal. A Trafó színházi programját ennek figyelembevételével alakítják ki. Programszerkesztéskor a hangsúlyt elsősorban a klasszikus színházi nyelven túlmutató, azt megújító, a színházi teret és eszközöket szokatlan módon használó, a vizualitást előtérbe helyező előadások bemutatására teszik. Kiemelkedő színházi sorozata a Gyújtópont 2012-ben Európa számos vezető társulatát vonultatta fel: Societas Raffeallo Sanzio, MOTUS, Ontroerend Goed, Proton, Transquinquennal & Groupe Toc. Fellépett többek között: a Rimini Protokoll, Nico and the Navigators, The Builders Association, Forte, Jan Fabre, Alvis Hermanis, Vivarium Studio, William Yang, Peter Brook, Giséle Vienne, Jevgenyij Griskovec, Krétakör, Muta Imago, Mozgóház, Needcompany, William Kentridge, Compagnie UBU, Stephen Mottram, Yeung Fai, Agrupación Señor Serrano, Hotel Modern, Heiner Goebbels, Wayne Taub, Forced Entertainment, Gob Squad, TÁP színház, Compagnie Focus & Compagnie Chaliwaté, The Royal Shakespeare Company, Ursula Martinez, Blick Theatre, Stan's Cafe, Schermann Márta, Rotozaza) Havi rendszerességgel a zene is képviselteti magát a Trafó programjában: a havonta 1-2 alkalommal megszervezett koncertek mellett régebben eltérő zsánerű zenei fesztiválokat is rendeztek (Making New Waves, Édentől Keletre Fesztivál). Az indulás sikereibe alaposan besegített a pincében működő Trafó Bár Tangó rendszeres zenei programjai, melyek a nagytermi programok után vették kezdetét. Fontos missziót töltött be az elektronikus tánczene és egyéb modern zenék újító képviselőinek felvonultatásával. Hasonlóan fontos szerepet töltött be a nemzetközi új cirkusz mozgalom hazai megismertetésében és a többi műfajhoz hasonlóan számtalan világsztárt és fiatal alkotót ismerhetett meg a hazai közönség és szakma (Baro d'evel, Cie Non Nova, Cie 111, Cirkus Cirkör, Circa, Le Cirque du Bout de Monde, Martin Zimmermann, Compagnie Leto, Compagnie XY, Victoria Chaplin and Jean Baptiste-Thierrée, Gravity & Other Myths, Freak Fusion, Cirque Invisible, Kalle Nio, Yoann Bourgeois, Circo Aero, Svalbard Company). A Trafóban gyakran tűznek műsorra műfajilag besorolhatatlan, interdiszciplináris programokat ( Verdensteatret, Természetes Vészek, Soharóza és Nagy Fruzsina,Stéphane Gladyszewski, Turcsány Villő, Sanne van Rijn, TPO, Igor & Ivan Buharov, Ray Lee, Kálmán Eszter, Kris Verdonck, Compagnie Adrien M) emellett bemutatnak irodalmi indíttatású szcenírozott programokat (Cukor Revü), valamint filmes (Verzió) vagy multimediális eseményeket is. A kortárs képzőművészet aktuális tendenciáit és jelenségeit a Trafó Galéria mutatja be. Fiatal művészek A Trafó küldetésének tartja azt is, hogy felfedezzen és bemutatkozási lehetőséghez juttasson fiatal művészeket. Ezért teret adott olyan programsorozatoknak, mint a Műhely Alapítvány által szervezett „Inspiráció”, „Pólusok” és a „Rövid Esti Darabok”, illetve az Orkesztika Alapítvány „Szóló- és Duófesztiválja”. Az Odeon „Utolsó Csepp Fesztiválján” vagy az „EmergeandSee” rövidfilm fesztiválon az egyéb művészeti ágakban debütáló alkotókkal találkozhatunk. Újabb fórumai a NEXT és a Dunapart. Előbbin a fiatal alkotók számára ad fesztivál formában nyilvánosságot, míg utóbbin a legfrissebb és nemzetközi érdeklődésre számot tartó alkotások kerülnek bemutatásra a nemzetközi szakma jelenlétében. Képzés A kész produkciók bemutatás mellett a Trafó kiemelt célkitűzése, hogy a komoly hiányosságokat mutató kortárs művészeti képzés terén is új lehetőségeket nyisson, szoros együttműködésben a Műhely Alapítvánnyal. Igazgatói Szabó György (1998-2012) Nagy József (2012-2017) Barda Beáta (2017-2024) Erdődi Katalin (2025–2026) Jegyzetek Források https://web.archive.org/web/20060505213142/http://www.trafo.hu/art.php?a=miatrafo Zubreczki Dávid - A kilencvenes évek elsüllyedt buliatlantisza (Telex.hu, 2021.05.28.) További információk A Trafó – Kortárs Művészetek Házának honlapja A Vendégváró cikke